Juuni 2007

Juuni 2007, kroonika

1. juuni

Euroopa Komisjoni laienemisvolinik Olli Rehn teatas kavatsusest taasalustada liitumisläbirääkimisi Serbiaga juunikuu jooksul. Liitumiskõneluste alustamise põhjusena nimetas ta Serbia võimude paranenud koostööd ÜRO Rahvusvahelise Sõjakuritegude Tribunaliga.
Austria pealinnas Viinis vahistati Kasahstani endine suursaadik, president Nursultan Nazarbajevi väimees Rahhat Älijev, keda Kasahstani õiguskaitseorganid süüdistasid kahe pankuri röövimise korraldamises. Määrus tema vahistamiseks oli väljastatud 28. mail.
Bosnia ja Hertsegoviina võimud loovutasid ÜRO Rahvusvahelisele Sõjakuritegude Tribunalile Haagis sõjakuritegudes kahtlustatava kindrali Zdravko Tolimiri, kes oli eelmisel päeval arreteeritud riigi idaosas.
Suurbritannia peaminister Tony Blair jätkas lahkumisvisiiti Lõuna-Aafrika Vabariigis, kohtudes riigi presidendi Thabo Mbekiga.
Ukraina Ülemraada kiitis heaks mitmed seadused, mis võimaldavad septembris läbi viia ennetähtaegsed parlamendivalimised.
Venemaal kinnitati ametisse Amuuri oblasti kuberner Nikolai Kolessov.
Venemaa raudtee-ettevõte Oktoobriraudtee peatas puidutranspordi Eestisse, põhjendades seda suviste teetöödega Eestisse suunduvatel raudteeliinidel.
Ameerika Ühendriikides Michigani osariigis vabastati enne tähtaega vanglast 79-aastane arst Jack Kevorkian, kes oli 1999. aastal vangi mõistetud raskelt haigete patsientide enesetapule kaasaaitamise (eutanaasia) eest.  
Liibanoni Nahr al-Bāridi põgenikelaagris puhkesid taas relvastatud kokkupõrked islamistlike mässuliste ja Liibanoni armee vahel. Ühe päeva jooksul hukkus lahingutes neliteist inimest.
Lõuna-Korea pealinnas Sŏulis katkesid 29. mail alanud kõrgetasemelised kõnelused Põhja- ja Lõuna-Korea vahel. Kõnelused katkestati Põhja-Korea algatusel, kes ei olnud nõus Lõuna-Korea tekitatud viivitustega toiduabi tarnimisel.
Tai lõunaosas Yala provintsis plahvatas sõjaväeautode kolonni möödumisel maantee ääres pomm. Rünnakus hukkus kaheksa sõdurit, veel kolm sõdurit suri hiljem haiglas. Armee süüdistas rünnaku korraldamises islamistlikke mässulisi.
Alžeerias esitas peaminister Abdelaziz Belkhademi valitsus tagasiastumispalve, mille president Abdelaziz Bouteflika rahuldas. Kõik valitsusliikmed jäid kuni uue valitsuse nimetamiseni siiski ajutiste kohusetäitjatena ametisse edasi.
Lõuna-Aafrika Vabariigis alustasid avaliku sektori töötajad tähtajatut üldstreiki, nõudes sellega üldist 12-protsendilist palgatõusu avalikus sektoris. Esimesed ulatuslikud meeleavaldused olid toimunud juba 25. mail, kuid jäänud tulemusteta.
Eestis peatas ajutiselt avaliku halduse minister Vallo Reimaa eelmisel päeval Harju maavanema Värner Lootsmanni kehtestatud suvised alkoholimüügi piirangud, et võimaldada juristidel uurida maavanema korralduse õiguspärasust. 
Eesti uus suursaadik Vatikanis Jüri Seilenthal andis paavst Benedictus XVI üle oma volikirjad.
Eesti Riigikogu esimeest Ene Ergmad autasustati Viinis Austria Suure Kuldse Teenetemärgiga. Autasu andis üle Austria parlamendi esimees Barbara Prammer.
Eestis valiti ajalehe Äripäev uueks peatoimetajaks ajalehe uudistetoimetuse juhataja Meelis Mandel. Tema volitused peatoimetajana jõustuvad 1. septembrist.
Eestis asus uudisteagentuuri Baltic News Service vastutava peatoimetajana tööle senine Eesti Televisiooni juhatuse esimees Ainar Ruussaar.
Eestis ühendati Eesti Raadio ja Eesti Televisioon Eesti Rahvusringhäälinguks.

2. juuni

Saksamaal Rostockis toimus ulatuslik globaliseerumisvastaste meeleavaldus, mis oli suunatud grupi G8 tippkohtumise vastu. Meeleavaldusel osales umbes kolmkümmend tuhat inimest mitmetest eri riikidest, kellest osa muutus vägivaldseks. Toimusid kokkupõrked meeleavaldajate ja politsei vahel, viimane oli sunnitud kasutama pisargaasi.
Venemaa opositsiooniline poliitiline liikumine Venemaa Rahvademokraatlik Liit võttis Moskvas vastu resolutsiooni endise peaministri Mihhail Kasjanovi esitamisest 2008. aasta presidendivalimiste kandidaadiks. Kasjanovi kandidatuuri toetava avaldusega esines samal päeval ka Paremjõudude Liidu poliitilise nõukogu liige Boriss Nemtsov.
Hiinas suri kuuekümne üheksandal eluaastal riigi asepeaminister Huang Ju.
Eesti pealinnas Tallinnas Estonia kontserdisaalis toimus moedisainerite konkursi SuperNoova võitjate autasustamine. Professionaalide kategoorias pälvis esikoha Liisi Eesmaa, nooremas kategoorias võitis Katrina Kaubi Kuressaare Gümnaasiumist.

3. juuni

Austria pealinnas Viinis vabastati ühe miljoni euro suuruse kautsjoni vastu 1. juunil arreteeritud Kasahstani endine suursaadik Rahhat Alijev. 
Läti pealinnas Riias toimus umbes kahesaja osavõtjaga geiparaad, millega nõuti homoseksuaalsete inimeste diskrimineerimise lõpetamist ja võrdsete õiguste tagamist samasooliste perekondade tunnustamisel. Samal ajal toimus linnas ka konservatiivsete jõudude organiseeritud kogunemine "Maailm homoseksuaalsuse vastu", kus osales tuhatkond inimest.
Suurbritannia peaminister Tony Blair viibis lühivisiidil Saksamaal, kohtudes Berliinis Saksa liidukantsleri Angela Merkeliga. 
Venemaa poliitik, NSV Liidu viimane president Mihhail Gorbatšov andis intervjuu Suurbritannia telekanalile BBC, milles süüdistas Ameerika Ühendriike impeeriumi rajamise katsetes ning kritiseeris Ühendriikide välispoliitikat Venemaa ja lääneriikide vahel tekkinud konfliktide peamise põhjusena.
Austraalia peaminister John Howard kuulutas välja uued keskkonnapoliitika põhimõtted, lubades kehtestada 2008. aastal piirangud kasvuhoonegaaside emissioonile.
Hiina edelaosas Yunnani provintsis toimus kohaliku aja järgi kell 5.34 hommikul 6,4-magnituudine maavärin, mille kese asus Pu'eri linna lähistel. Maavärina tagajärjel varisesid kokku mitmed hooned, hukkus kaks ja sai vigastada üle kahesaja inimese.
Liibanoni lõunaosas Şaydā linna lähistel Ain al-Hilweh' põgenikelaagris puhkesid kokkupõrked islamistlike mässuliste ja Liibanoni armee vahel. Samal ajal jätkusid lahingud islamistide ja sõjaväe vahel ka riigi põhjaosas Nahr al-Bāridi põgenikelaagris.
Burkina Fasos astus ametist tagasi peaminister Paramanga Ernest Yonli.
Nigeerias Nigeri jõe deltas Ikot Abasi linnas röövisid relvastatud isikud Venemaa alumiiniumifirma United Company Rusal elamukompleksist üheksa töölist, kes kõik olid Venemaa kodanikud.
Nigeri uueks peaministriks nimetati Seyni Oumarou.
Sierra Leone pealinnast Freetownist Lungi rahvusvahelisse lennujaama teel olnud helikopter Mi-8 plahvatas ja kukkus vahetult enne maandumist alla. Hukkusid kõik üheksateist helikopteri pardal olnud inimest, pääses ainult kopteri Ukrainast pärit piloot. Valdava osa hukkunutest moodustasid Togo spordiametnikud, kelle seas oli ka riigi spordiminister Richard Attipoe.
Somaalia kodusõda: Somaalia pealinnas Muqdishos plahvatas riigi ajutise peaministri Cali Maxamed Geeddi residentsi ees lõhkeainega täidetud veomasin. Hukkus kuus ja sai vigastada kümme inimest, neist enamus peaministri ihukaitsjad. Peaminister ise rünnakus kannatada ei saanud.
Eestis Tallinnas toimus Reformierakonna üldkogu. Erakonna esimeheks valiti tagasi ainsana sellele ametikohale kandideerinud peaminister Andrus Ansip. Erakonna juhatuse liikmeteks valiti Laine Jänes, Meelis Atonen, Urmas Paet, Rein Lang, Keit Pentus, Jaanus Tamkivi, Rain Rosimannus, Leino Mägi, Tatjana Muravjova, Tõnis Kõiv, Jürgen Ligi, Erki Saarman, Lauri Luik ja Kristiina Ojuland.
Eesti Metodisti Kiriku Balti Misjonikeskuses tähistati oikumeenilise jumalateenistusega kiriku tegevuse sajandat aastapäeva Eestis. Teenistusel osalesid Eesti Evangeelse Luterliku Kiriku peapiiskop Andres Põder, Eesti Apostlik-Õigeusu Kiriku metropoliit Stefanus, Eesti Karismaatilise Episkopaalkiriku peavikaar Heigo Ritsbek ja paljude muude kristlike kirikute esindajad.

4. juuni

Hollandi linnas Haagis algas kohtuprotsess sõjakuritegudes süüdistatava Libeeria ekspresidendi Charles Ghankay Taylori üle. Ekspresident ise keeldus avaistungist osa võtmast, põhjendades seda kohtuorganite erapoolikusega.
Venemaal kinnitas Krasnojarski krai seadusandlik kogu häältega 42:8 teiseks ametiajaks krai kuberneriks Aleksandr Hloponini.
Venemaa president Vladimir Putin esitas Vjatšeslav Nagovitsõni kandidatuuri Burjaatia Vabariigi presidendi ametikohale.
Venemaa pealinnas Moskvas kohtusid ja andsid ühise pressikonverentsi tunnustamata Abhaasia president Sergei Bagapš ja tunnustamata Lõuna-Osseetia president Eduard Kokoitõ. Muuhulgas tegid nad avalduse, et on valmis Gruusia sõjalise kallaletungi puhul andma Gruusiale ühise vastulöögi.
Ameerika Ühendriikide California osariigis läbi viidud politseioperatsiooni käigus vahistati üheksa Laose päritolu isikut, kes valmistasid ette riigipöörde läbiviimist Laoses.
Belize'i peaminister Said Musa viis läbi muudatused valitsuse koosseisus. Loodusvarade ministriks nimetati John Briceno asemel Florencio Marin ja välisministriks Eamon Courtenay asemel Lisa Shoman. Kaitse-, noorte- ja spordiministriks nimetati Rodwell Ferguseon. Muudatused jõustusid 5. juunist.
Alžeerias nimetati ametisse peaminister Abdelaziz Belkhademi uus valitsus. Võrreldes eelmise valitsusega jagati ümber mõned ministrikohad. Senine rahandusminister Mourad Medelci nimetati välisministriks; uueks rahandusministriks sai Karim Djoudi.
Lõuna-Aafrika Vabariigi Durbani sadamalinnas toimusid kokkupõrked politsei ja avaliku sektori töötajate üldstreigis osalevate meditsiiniõdede vahel. Politsei oli sunnitud kasutama meeleavaldajate vastu kummikuule, vahistati kaksteist inimest.
Nigeeria valitsus kaebas kohtusse rahvusvahelise ravimifirma Pfizer, nõudes viimaselt seitsme miljardi USA dollari ulatuses kahjutasude maksmist perekondadele, kelle laste peal testiti 1996. aastal ravimit Trovan. Väidetavalt surid mitmed lapsed pärast ravimi manustamist ning teistel tekkisid füüsilised või vaimsed kõrvalekalded.
Eesti rahvuslik lennukompanii Estonian Air alustas koostöös Austria lennufirmaga Austrian Airlines regulaarlende liinil Tallinn–Viin.
Eestis Tallinnas Tõnismäel pronkssõduri mälestusmärgi endises asukohas peeti päeva jooksul kinni seal Nõukogude sõduri mundris seisnud kolm Venemaa noorteliikumise Naši naisaktivisti. Politsei tegi kõigi kolme osas kodakondsus- ja migratsiooniametile ettepaneku nende turistiviisa tühistamiseks ja nad saadeti riigist välja.
Eesti president Toomas Hendrik Ilves alustas ametlikku visiiti Tšehhi Vabariigis.

5. juuni

Hispaanias tegutsev baskide vasakäärmuslik relvarühmitus Euskadi ta Askatasuna (ETA) teatas oma pressiteates, et lõpetab alates 6. juunist märtsis 2006 ühepoolselt välja kuulutatud vaherahu.
Venemaa president Vladimir Putin allkirjastas määruse kirjanik Aleksandr Solženitsõnile riikliku autasu määramise kohta väljapaistvate saavutuste eest humanitaarvaldkonnas. Taoline preemia anti välja teist korda, 2006. aastal pälvis selle Moskva patriarh Aleksius II.
Venemaa president Vladimir Putin esitas Jevgeni Savtšenko kandidatuuri teiseks ametiajaks Belgorodi oblasti kuberneri ametikohale.
Ameerika Ühendriikide president George W. Bush saabus ametlikule visiidile Tšehhi Vabariiki. Pealinnas Prahas peetud kõnes kinnitas ta, et Ameerika Ühendriikide poolt osaliselt ka Kesk-Euroopa riikidesse rajatav raketikilbisüsteem ei ohusta mingil viisil Venemaa julgeolekut.
Ameerika Ühendriikide Kongressi Esindajatekoda võttis ühehäälselt vastu Eestit toetava avalduse, milles mõistis hukka aprillirahutuste ajal puhkenud vägivalla ja osutas Venemaa võimude soovimatusele teha Eesti valitsusega koostööd pronkssõduri monumendi küsimuses.
Austraalias Victoria osariigis Kerangi linna lähistel põrkasid kohaliku aja järgi kell 13.40 kokku Melbourne'i teel olnud reisirong ja veoauto. Hukkus üksteist ja sai vigastada umbes viiskümmend inimest.
Somaalia pealinnas Muqdishos viibis üllatusvisiidil Etioopia peaminister Meles Zenawi. Visiidi raames kohtus ta Somaalia ajutise presidendi Cabdulaahi Yuusuf Axmediga.
Eestis hakkas kehtima täies mahus tubakaseadus, millega keelustati suitsetamine toitlustusasutustes. Edaspidi tohib nendes asutustes suitsetada vaid selleks spetsiaalselt rajatud suitsetamisruumides.
Eesti Linnade Liidu volikogu valis organisatsiooni juhatuse esimeheks Tartu linnapea Urmas Kruuse ning kaasesimeesteks Paide linnapea Kersti Sarapuu ja Haapsalu linnapea Ingrid Danilovi.
Eesti Rahvusringhäälingu nõukogu nimetas Rahvusringhäälingu juhatuse viiendaks liikmeks senise Tallinna spordi- ja noorsooameti juhi Jaak Raie, kes oli jäänud nõukogu eelmisel istungil 31. mail ametisse kinnitamata.
Eestis asus Kohila vineerivabrikut haldava osaühingu Baltic Panel Group peadirektorina ametisse endine põllumajandusminister, Eestimaa Rahvaliidu liige Tiit Tammsaar.

6. juuni

Belgia, Holland, Luksemburg, Prantsusmaa ja Saksamaa allkirjastasid lepingu ühise integreeritud elektrituru loomise kohta alates 1. jaanuarist 2009.
Saksamaal Mecklenburg-Vorpommerni liidumaal Bad Doberani linna Heiligendammi merekuurordis algas grupi G8 riigipeade ja valitsusjuhtide tippkohtumine.
Venemaa Föderatsiooninõukogu võttis vastu seaduse, millega kubernerid said õiguse saata laiali regionaalseid parlamente, kui need ei kogune kolme kuu jooksul pärast valimisi istungit pidama. Ühtlasi pikendati neljateistkümnelt kolmekümnele päevale periood, mille kestel on Venemaa presidendil õigus ja kohustus esitada vabanenud kuberneri ametikohale uus kandidaat.
Costa Rica sõlmis diplomaatilised suhted Hiina Rahvavabariigiga.
Saint Lucia peaminister John Compton viis läbi muudatused valitsuse koosseisus. Peaministri ajutine kohusetäitja ja senine tervishoiuminister Stephenson King nimetati välis-, rahandus-, sise-, julgeoleku-, töö- ning info- ja ringhäälinguministriks. Uueks tervishoiuministriks nimetati Edmund Estephane ning majandusminister Ausbert D'Auveregne sai lisaks ka majandusliku planeerimise ja riikliku arengu ministri portfelli.
Hiina edelaosas Sichuani provintsis Leshani linnas kukkus kokku kahekorruseline endine näitusekeskus, mida kasutati loengusaalina. Varingu hetkel viibis hoones sadakond inimest, kellest kakskümmend hukkus.
Hiinas Henani provintsis Zhengzhou linnas toimusid neli tundi kestnud üliõpilaste meeleavaldused, mille põhjustas ühe naisüliõpilase väidetav väärkohtlemine politseinike poolt. Meeleavaldustel osalesid sajad üliõpilased, kes põletasid autosid ja kähmlesid politseiga.
Somaalia pealinnas Muqdishos lasi riigi informatsiooniminister sulgeda telekanalid HornAfrik ja Shabelle Media ning raadiokanali IQK Koranic Radio, süüdistades neid vaenu ja rahutuste õhutamises.
Eesti peaminister Andrus Ansip viibis ühepäevasel töövisiidil Soomes, kus ta kohtus president Tarja Haloneni, peaminister Matti Vanhaneni ja Eduskunta esimehe Sauli Niinistöga. Ühtlasi avas peaminister Eesti aukonsulaadi Tamperes.
Eesti president Toomas Hendrik Ilves kohtus oma Tšehhi-visiidi raames Prahas Tšehhi Vabariigi presidendi Václav Klausiga. Kohtumise keskseteks teemadeks olid Euroopa Liidu tulevik ja naabruspoliitika.
Eestis Võrumaal Kubijas algas Baltimaade haridus- ja teadusministrite kolmeteistkümnes kohtumine. Kolmepäevasel kohtumisel osalesid Eestist Tõnis Lukas, Lätist Baiba Rivža ja Leedust Roma Žakaitiene koos neid saatnud ametnike delegatsioonidega.
Parlamentidevahelise Liidu Eesti rühma presidendiks valiti Ivi Eenmaa, asepresidentideks Erki Nool, Liina Tõnisson ja Marika Tuus.
Eesti jalgpallikoondis kaotas EM-grupi valikmängus Inglismaale 0:3. Mäng toimus Tallinnas A. Le Coq Arenal ja väravate autoriteks olid Joe Cole, Peter Crouch ja Michael Owen.

7. juuni

Gruusia taastas täielikult Lõuna-Osseetia pealinna Tshinvali varustamise joogiveega, mis oli katkenud 26. mail seoses veetrasside lõhkumisega tundmatute isikute poolt.
Saksamaal Mecklenburg-Vorpommerni liidumaal Heiligendammi kuurordis grupi G8 tippkohtumisel jõudsid maailma kaheksa juhtiva tööstusriigi liidrid kokkuleppele kasvuhoonegaaside väljalaskehulga vähendamise osas. Muuhulgas kiideti heaks Saksa liidukantsleri Angela Merkeli ettepanek, mille kohaselt peaks aastaks 2050 gaaside väljalase vähenema 50 protsendi võrra.
Šveitsis mõistis kohus õigeks kõik üheksateist kohtualust, kellele oli esitatud süüdistus riikliku lennufirma Swissair ebakompetentses juhtimises. Firma pankrotistus oktoobris 2001.
Ameerika Ühendriikide Kongressi Senat lõpetas tulemusteta immigratsiooniseaduse muutmise seaduse eelnõu lugemise. President George W. Bushi poolt toetatud eelnõu oleks legaliseerinud riigis viibiva umbes kaheteist miljoni illegaalse immigrandi staatuse.
Põhja-Korea armee testis riigi läänerannikul kahte lühimaaraketti. Mõlemad raketid langesid Põhja-Korea territoriaalvetesse Kollases meres.
Sri Lanka politsei viis öösel riigi tähtsaimas linnas Colombos läbi operatsiooni, mille käigus toimetati linnast julgeolekukaalutlustel välja sajad tamili rahvusest inimesed, kes ei suutnud oma linnas viibimise vajadust piisavalt põhjendada.
Taiwan katkestas diplomaatilised suhted Costa Ricaga, sest viimane oli eelmisel päeval sõlminud diplomaatilised suhted Hiina Rahvavabariigiga.
Eesti kaitseminister Jaak Aaviksoo alustas kolmepäevast visiiti Iraagis. Esimesel visiidipäeval kohtus ta Iraagi kaitseministri Abdul Qadir Mohammed Jasimiga.
Eestis Tartus algas kolmepäevane pärimusmuusika festival Maailmaküla.
Eestis Valgas ja Lätis Valkas algasid kahe linna ühised, neli päeva kestvad linnapäevad.
Eesti XI Riigikogu:
Riigikogus moodustati Eesti-Usbekistani parlamendirühm (esimees Nelli Privalova, liikmed Jaak Aab, Eldar Efendijev, Helle Kalda, Valeri Korb, Tiit Kuusmik, Aivar Riisalu, Evelyn Sepp, Olga Sõtnik ning Silver Meikar);
Riigikogus moodustati Eesti-Kõrgõzstani parlamendirühm (esimees Tiit Kuusmik, liikmed Jaak Aab, Eldar Efendijev, Helle Kalda, Aadu Must, Aivar Riisalu, Evelyn Sepp, Olga Sõtnik ja Silver Meikar);
Riigikogus moodustati Eesti-Türkmenistani parlamendirühm (esimees Eldar Efendijev, aseesimees Evelyn Sepp, liikmed Jaak Aab, Valeri Korb, Tiit Kuusmik, Nelli Privalova, Aivar Riisalu, Olga Sõtnik ja Silver Meikar);
Riigikogus moodustati Eesti-Austria parlamendirühm (esimees Urmas Klaas, aseesimees Peeter Tulviste, liikmed Hannes Astok, Meelis Atonen, Helmer Jõgi, Raivo Järvi, Tõnis Kõiv, Margus Lepik, Jaan Kundla, Aivar Riisalu, Maret Merisaar, Ester Tuiksoo ja Toomas Tõniste);
Eesti Maksumaksjate Liit andis Riigikogu aseesimehele Jüri Ratasele üle 18 827 toetusallkirjaga pöördumise, millega protesteeriti Riigikogu liikme staatuse seaduseelnõu vastu. Nimetatud eelnõuga soovis Riigikogu muuseas kuluhüvitiste maksmisel vabastada oma liikmed kuludokumentide esitamise nõudest.
Eesti Vabariigi valitsus kinnitas Alar Karise Tartu Ülikooli rektoriks.

8. juuni

Hispaania politsei vahistas San Sebastiani linnas baskide vasakäärmusliku organisatsiooni Euskadi ta Askatasuna poliitilise tiiva Batasuna juhi Arnaldo Otegi seoses Otegile terrorismi ülistamise eest alama astme kohtus määratud 15-aastase vanglakaristuse kinnitamisega ülemkohtu poolt.
Rootsisse saabus riigivisiidile Hiina president Hu Jintao. Stockholmi Arlanda lennujaamas tervitasid teda välisminister Carl Bildt ja prints Karl Philip.
Saksamaal Mecklenburg-Vorpommerni liidumaal Heiligendammi kuurordis lõppes maailma juhtivate tööstusriikide grupi G8 liidrite tippkohtumine.
Venemaal Peterburis algas rahvusvaheline majandusfoorum, millest võttis osa ka Eesti majandus- ja kommunikatsiooniminister Juhan Parts.
Ameerika Ühendriikide president George W. Bush viibis ametlikul visiidil Poolas. Kohtumisel president Lech Kaczyńskiga arutati Ameerika Ühendriikide kavandatava raketikilbi osade paigutamist Poola territooriumile.
Tšiili ülemkohus andis Peruu välisministeeriumi palvel välja määruse, mille alusel vahistati ja paigutati samal päeval koduaresti Peruu endine president Alberto Fujimori. Ekspresidendi vahistamise otsuse tingis oht, et Fujimori võib riigist Peruule väljaandmise kartuses lahkuda.
Iraagi lõunaosas Al-Qurnah' linnas toimus kaks autopommiplahvatust, milles hukkus kokku viisteist ja sai vigastada kolmkümmend kaks inimest. Esmalt õhiti bussijaama juures buss ja seejärel ühel linna turgudest sõiduauto.
Eestis tühistas Harju maavanem Värner Lootsmann enda poolt 30. mail maakonnas suveperioodiks alkoholimüügile kehtestatud piirangud, sest avaliku halduse ministri Valdo Reimaa tellitud juriidiline analüüs oli tunnistanud Lootsmanni keelu seadusega vastuolus olevaks.

9. juuni

Itaalia pealinnas Roomas toimusid ulatuslikud meeleavaldused Ameerika Ühendriikide presidendi George W. Bushi visiidi vastu. Meeleavaldustel osales umbes kaksteist tuhat inimest, neist vägivaldsemate vaoshoidmiseks oli politsei sunnitud kasutama pisargaasi.
Venemaal Peterburis jätkus rahvusvaheline majandusfoorum, kus esines kõnega Venemaa president Vladimir Putin. Esinemises kutsus ta välisfirmasid üles investeerima Venemaa energiasektori moderniseerimisse ja lükkas tagasi Venemaale esitatud süüdistused monopolismis.
Venemaal Peterburis toimus opositsioonijõudude meeleavaldus, niinimetatud mittenõustujate marss. Meeleavalduse organisaatorite andmetel osales seal kolm tuhat inimest, võimude andmetel oli osavõtjaid umbes nelisada. Miilits ühtegi osavõtjat ei vahistanud.
Ameerika Ühendriikide president George W. Bush kohtus Vatikanis paavst Benedictus XVI. Kohtumisel keskenduti arutelule Lähis-Ida probleemide üle.
Etioopia peaminister Meles Zenawi esines avaldusega, milles kutsus ÜRO Julgeolekunõukogu üles rahastama Aafrika Liidu rahutagamismissiooni Somaalias, et Etioopia saaks oma väed kriisipiirkonnast välja viia.
Eestis Tallinnas Tõnismäel pronkssõduri mälestusmärgi endises asukohas peeti päeva jooksul kinni seal Nõukogude sõduri mundris seisnud kaks Venemaa noorteliikumise Naši meesaktivisti.

10. juuni

Belgias toimusid parlamendivalimised. Esindajatekoja valimistel saavutas parima tulemuse parteide Christen-Democratisch en Vlaams ja Uus-Flaami Allianss valimisliit, mis kogus 18,5 protsendi valijate toetuse ja 30 kohta 150-liikmelises alamkojas. Teiseks jäi 12,5 protsendi ja 23 kohaga Reformistlik Liikumine ning kolmandaks 12 protsendi ja 17 kohaga Flaami Huvi. Senati valimised võitis 19,4 protsendi häältega samuti parteide Christen-Democratisch en Vlaams ja Uus-Flaami Allianss valimisliit, kogudes 9 kohta 40-liikmelises ülemkojas. Teiseks jäi 12,4 protsendi häälte ja 5 kohaga Flaami Liberaalid ja Demokraadid ning kolmandaks 12,3 protsendi häälte ja 6 kohaga Reformistlik Liikumine. Valimistel osales 91,1 protsenti hääleõiguslikest kodanikest.
Prantsusmaal toimus parlamendivalimiste esimene voor. Valimised võitis 39,5 protsendiga valitsev erakond Liit Rahvaliikumise Eest, peamine opositsioonierakond Sotsialistlik Partei saavutas 24,7 protsendi valijate toetusel teise tulemuse. Jagatud 110 saadikukohast läks 98 Liidule Rahvaliikumise Eest. Valimistel osales 60,4 protsenti hääleõiguslikest kodanikest.
Ameerika Ühendriikide president George W. Bush külastas esimese Ameerika Ühendriikide riigipeana Albaaniat. Pealinnas Tiranas kohtus ta Albaania peaministri Sali Berishaga.
Ameerika Ühendriikide president George W. Bush saabus hilisõhtul ametlikule visiidile Bulgaariasse
Afganistanis Ghaznī provintsis tulistas islamiliikumine Taliban rakettidega hoonet, kus pidas kõnet riigi president Ḩāmid Karzay. President rünnakus vigastada ei saanud, sest raketid langesid hoonest mitmesaja meetri kaugusele.
Gabonis toimusid parlamendi osalised kordusvalimised.
Eesti Evangeelse Luterliku Kiriku peapiiskop Andres Põder pühitses Kanadas Torontos Vana-Andrese kirikus ametisse Eesti Evangeeliumi Luteriusu Kiriku uue peapiiskopi Andres Tauli. Tseremoonial assisteerisid assessorid Tiit Salumäe ja Joel Luhamets ning praostid Thomas Vaga, Hannes Aasa ja Tiit Tralla.
Eestis valis Sotsiaaldemokraatliku Erakonna volikogu erakonna peasekretäriks tagasi Randel Läntsi. Volikogu esimeheks valiti Kadi Pärnits.

11. juuni

Austria pealinnas Viinis katkesid tuumaläbirääkimised Iraani ja Euroopa Liidu vahel. Euroopa Liidu diplomaatide hinnangul põhjustas kõneluste katkemise Iraani soovimatus arutada sisulisi küsimusi.
Belgias esitas tagasiastumisavalduse peaminister Guy Verhofstadti valitsus.
Venemaa Föderatsiooni Kommunistliku Partei esimees Gennadi Zjuganov teatas valmisolekust kandideerida 2008. aasta presidendivalimistel.
Ameerika Ühendriikide president George W. Bush lõpetas ringsõidu Euroopas. Viimasena kohtus ta Bulgaaria pealinnas Sofias riigi presidendi Georgi Pǎrvanovi ja peaministri Sergej Staniševiga.
Egiptuses toimus parlamendivalimiste esimene voor. Absoluutse enamuse saavutas Rahvusdemokraatlik Partei, kogudes 69 kohta 88 valimistel jagatud parlamendi ülemkoja mandaadist. Valimistel osales 31 protsenti hääleõiguslikest kodanikest.
Palestiina välisminister Ziad Abu Zamr alustas ametliku visiidiga Jaapanisse mitmeid riike hõlmavat välisturneed, mille eesmärgiks on taastada rahaline abi Palestiina Omavalitsusele.
Eesti meediaettevõtte Ekspress Grupp tütarettevõte Raamatukoda omandas 52-protsendilise osaluse nädalalehes Maaleht. Tehingu maksumuseks oli kakskümmend seitse miljonit Eesti krooni.
Eesti Riigikogu põhiseaduskomisjon loobus Riigikogu liikme kuluhüvitamise korra muutmisest, mille tulemusel oleksid parlamendiliikmed vabanenud kohustusest esitada hüvitise saamiseks kuludokumente.

12. juuni

Hollandis Haagis mõistis ÜRO Rahvusvaheline Sõjakuritegude Tribunal kolmekümne viieks aastaks vangi Horvaatia serblaste endise juhi Milan Martići.
Hollandi parlament andis amnestia umbes kolmekümnele tuhandele immigrandile, kes olid taotlenud enne 2001. aastat edutult asüüli. Reaalselt tähendab see neile elamislubade väljastamist. Hollandi eelmine valitsus oli soovinud neist enamuse ehk umbes kakskümmend kuus tuhat asüülitaotlejat riigist välja saata.
Rootsis Malmö linnas toimus Läänemeremaade Nõukogu ministrite kohtumine. Kohtumise raames pidasid omavahel kõnelusi ka Eesti välisminister Urmas Paet ja Venemaa välisminister Sergei Lavrov.
Valgevene president Alaksandar Łukašenka teatas Venemaa presidendile Vladimir Putinile ja Kasahstani presidendile Nursultan Nazarbajevile, et vetostab Venemaa keskvalimiskomisjoni endise esimehe Aleksandr Vešnjakovi kandidatuuri SRÜ täitevsekretäri ametikohale.
Ameerika Ühendriikide pealinnas Washingtonis avati kommunismiohvrite memoriaal, mis on pühendatud kõigi kommunistlike totalitaarriikide ohvritele. Memoriaali avamisel osales president George W. Bush. Eestit esindasid suursaadik Jüri Luik ja Euroopa Parlamendi liige Tunne Kelam.
Venezuela president Hugo Chávez viibis üllatusvisiidil Kuubas, kohtudes nii Fidel Castro kui ka Raúl Castroga.
Afganistanis Helmandi provintsis Sangini orus toimunud lahingus said haavata kaks Eesti jalaväekompanii Estcoy-4 koosseisus teeninud kaitseväelast. Mõlemad kaitseväelased toimetati Camp Bastioni sõjaväebaasi. Kummagi vigastused ei olnud väga tõsised ja üks neist pöördus juba samal päeval teenistusse tagasi.
Iisraeli Tööpartei esimeheks valiti riigi endine peaminister Ehud Barak.
Palestiinas süvenes konflikt poliitiliste liikumiste Al-Fatah ja Ḩamās vahel. Al-Fatahi julgeolekujõud hõivasid Rām Allāhi linnas Ḩamāsiga seotud telejaama, veidi hiljem ründasid Ḩamāsi üksused aga Gaza linnas Al-Fatahi julgeolekujõudude peakorterit.
Eesti peaminister Andrus Ansip ja kaitseminister Jaak Aaviksoo koos neid saatva Eesti äridelegatsiooniga alustasid kahepäevast visiiti Poolas. 
Eesti kultuuriminister Laine Jänes kinnitas Eesti Riikliku Sümfooniaorkestri direktoriks kolmandaks ametiajaks Andres Siitani. Tema uus ametiaeg algab 1. novembril 2007.
Eesti Riigikogus moodustati Eesti-Rootsi parlamendirühm (esimees Aadu Must, aseesimees Kalle Palling, liikmed Meelis Atonen, Silver Meikar, Paul-Eerik Rummo, Kadri Must, Jüri Ratas, Aivar Riisalu, Toomas Varek, Peeter Kreitzberg, Maret Merisaar ja Mai Treial).
Eesti Energia nõukogu esimeheks valiti ettevõtja Jüri Käo.

13. juuni

Ukraina president Viktor Juštšenko esines avaldusega, milles kutsus riigi parlamenti Ülemraadat üles vabatahtlikult laiali minema, et saaks alustada septembriks kavandatud ennetähtaegsete parlamendivalimiste ettevalmistamisega.
Guatemalat tabas 6,8-magnituudine maavärin. Olulisi purustusi ega inimohvreid maavärin kaasa ei toonud; selle tõukeid oli tunda ka El Salvadoris. Maavärina epitsenter paiknes Escuintla linnast 75 kilomeetrit lõuna suunas.
Iisraeli parlamendis Knessetis toimusid erakorralised presidendivalimised. Esimeses valimisvoorus jäi president valimata, sest Shimon Peres kogus viiskümmend kaheksa häält, mis oli kolm häält vähem kui valituks osutumiseks vajalik. Pärast esimest vooru taandasid vastaskandidaadid oma kandidatuurid ja teises voorus valiti Shimon Peres kaheksakümne kuue häälega uueks presidendiks.
Iraagis Sāmarrā’ linnas hävines kohaliku aja järgi kell 9 hommikul toimunud pommiplahvatustes šiiitide ühe olulisema pühapaiga Hasan al-Askari mausoleumi ehk niinimetatud Kuldse mošee kaks minaretti. Inimesed rünnakutes kannatada ei saanud.
Liibanoni pealinna Beiruti lääneosas rannaalal toimus pommiplahvatus, milles hukkus kümme inimest. Hukkunute seas oli Süüria-vastane parlamendiliige Walid Eido, kelle vastu rünnak oligi suunatud, tema poeg ja kaks ihukaitsjat. 
Eesti president Toomas Hendrik Ilves alustas koos abikaasa Evelin Ilvesega nelja päeva pikkust töövisiiti Saksamaal ja Hollandis. Visiidi esimesel päeval esines ta ettekandega Berliinis toimunud konverentsil "Kontinentide konkurents".
Eesti Vasakpartei esimees Sirje Kingsepp teatas, et lahkub kohe nii partei esimehe kohalt kui ka partei liikmeskonnast. Tema enda sõnul põhjustasid otsuse vastuolud erakonna eelmise juhi Tiit Toomsaluga.
Eesti Reformierakonna Tartu piirkonna üldkogu valis uue juhatuse koosseisus Urmas Kruuse, Väino Kull, Verni Loodmaa, Veljo Ipits, Kristjan Karis, Neinar Seli, Peep Pree, Ilmar Mihkelsoo ja Margus Hanson. Juhatuse esimeheks valiti Urmas Kruuse.
Eestis vabastas riigiprokurör Laura Vaik vahi alt ühe liikumise Öine vahtkond liidritest, aprillirahutuste korraldamises süüdistatud 17-aastase Mark Sirõki. 
Eesti Filmi Sihtasutus tähistas Maarjamäe lossis toimuva sümpoosioni ja Eesti filmi suvepäevaga oma asutamise kümnendat aastapäeva.
Eestimaa Põllumajandustootjate Keskliidu üldkogu kinnitas organisatsiooni uueks nimeks Eesti Põllumeeste Keskliit.

14. juuni

Iirimaa parlament kinnitas Bertie Aherni kolmandaks ametiajaks Iirimaa peaministriks.
Prantsusmaa president Nicolas Sarkozy viibis neljatunnisel visiidil Poolas. Kohtumisel president Lech Kaczyński ja peaminister Jarosław Kaczyńskiga üritas ta neid veenda toetama Euroopa põhiseaduse lepingut.
Rootsi sõjaväeluure uueks juhiks nimetati kolonel Stefan Kristiansson, kes töötas aastatel 1998–2001 Rootsi kaitseatašeena Eestis.
Venemaa president Vladimir Putin esitas Vjatšeslav Pozgalevi kandidatuuri uueks ametiajaks Vologda oblasti kuberneri ametikohale.
Palestiinas jätkusid kokkupõrked islamiliikumiste Al-Fatah ja Ḩamās võitlejate vahel. Õhtuks saavutasid Ḩamāsi võitlejad täieliku kontrolli Al-Fatahi tugipunktide üle Gaza tsoonis, vallutati kõik Al-Fatahi julgeolekujõudude baasid ja presidendiloss.
Palestiina Omavalitsuse president Maḩmūd ‘Abbās tagandas ametist islamiliikumisse Ḩamās kuuluva peaminister Ismā'īl Haniyyahi valitsuse. Ühtlasi kehtestas president Palestiina aladel eriolukorra ja lubas esimesel võimalusel välja kuulutada uued üldvalimised. Ḩamās kuulutas presidendi otsused õigustühiseks.
Eestis Tallinna Issanda Muutmise kirikus toimus Eesti Apostlik-Õigeusu Kiriku täiskogu.
Eesti Riigikogu võttis seitsmekümne üheksa poolthäälega vastu Riigikogu liikme staatuse seaduse.
Eestis Tallinna Linnavolikogu istungil valiti linnamajanduskomisjoni esimeheks Elmar Sepp. Volikogu aseesimehe valimised ebaõnnestusid, sest ametikohale kandideerinud Tarmo Lausing, Igor Kravtšenko ja Peeter Mardna ei kogunud võitmiseks vajalikku häälteenamust.
Eestis väljastas Tallinna Linnaplaneerimise Amet aktsiaseltsile Uus Sakala ehitusloa endise Sakala keskuse asukohale kultuuri-, konverentsi- ja vabaajakeskuse rajamiseks.
Eestis Tallinna Matusebüroos loovutati Venemaa kodanikule Viktor Brjantsevile tema isa Aleksei Brjantsevi säilmed. Tegu oli esimese Tõnismäel arheoloogiliste väljakaevamiste tulemusel ekshumeeritud ja tuvastatud Nõukogude sõduri põrmuga, mis loovutati sugulastele ümbermatmiseks.

15. juuni

Itaalias Sardiinia saarel Cagliari linnas avati Eesti kuues aukonsulaat Itaalias. Uue aukonsulina asus ametisse advokaat Marcello Floris. Konsulaadi avamisel osalesid suursaadik Andres Tomasberg ning välisministeeriumi esindajad Jaanus Kirikmäe ja Priit Pallum.
Lätis Cēsise linna lähistel sattus liiklusõnnetusse Venemaa saatkonnale kuulunud sõiduauto. Kiirust ületanud auto sõitis teelt välja, selles viibinud kaks inimest hukkusid.
Šveitsis Alpides avati maailma pikim maismaal asuv raudteetunnel. Lötschbergi tunnel on 34 kilomeetrit pikk ja see võetakse täisvõimsusel kasutusele detsembris 2007. Tunneli ehitus maksis 4,3 miljardit Šveitsi franki.
Türgi president Ahmet Necdet Sezer kuulutas välja rahvahääletuse presidendivalimiste korra muutmise küsimuses. Valitsev Õigluse ja Arengu Partei soovib anda presidendivalimise õiguse rahvale, kuid president on vastava seadusemuudatuse vetostanud.
Venemaa Föderatsiooni koosseisu kuuluva Burjaatia parlament kinnitas Vjatšeslav Nagovitsõni häältega 57:4 riigi uueks presidendiks.
Brasiilia Geograafia ja Statistika Instituudi direktor Guido Gelli teatas teleintervjuus, et tema teadlaste meeskond on leidnud Peruu Andides Amazonase jõe uue lähtepunkti. Uute andmete paikapidavuse korral saab Amazonasest maailma pikim jõgi, kogupikkusega 6800 kilomeetrit.
Colombia parlamendi alamkoda kiitis häältega 62:43 heaks seaduseelnõu, mis annab homoseksuaalsetele paaridele heteroseksuaalsete paaridega võrdsed sotsiaalsed garantiid.
Austraalias Sydneys kohtusid XIV dalai-laama ja Austraalia peaminister John Howard. Hiina võimud mõistsid kohtumise hukka.
Filipiinide lõunaosas Mindanao saarel plahvatas bussiettevõttele Weena Bus Company kuulunud kahes liinibussis pomm. Ühes plahvatuses hukkus viis ja sai vigastada veel viis inimest; teine buss oli plahvatuse toimumise hetkel tühi.
Iisraelis astus ametist tagasi kaitseminister Amir Peretz. Uueks ministriks nimetati Iisraeli Tööpartei uus esimees Ehud Barak. Tema volitused jõustuvad 18. juunil.
Palestiina Omavalitsuse president Maḩmūd ‘Abbās nimetas uueks peaministriks endise rahandusministri Salam Fayyadi. Islamiliikumisse Ḩamās kuuluv endine peaminister Ismā'īl Haniyyah kuulutas presidendi otsuse õigustühiseks ja kinnitas, et jätkab ametis.
Malawi ülemkohtunik Leonard Unyolo otsustas, et parlamendi esimehel on õigus jätta mandaadita parlamendisaadikud, kes vahetavad parlamendiliikmeks oleku ajal erakonda. Otsus võib mõjutada eelkõige valitsevat Demokraatlikku Progressiivset Parteid, mis moodustati pärast viimaseid valimisi.
Eesti president Toomas Hendrik Ilves kohtus Hollandi kuninganna Beatrixiga.
Eestis viibis ametlikul visiidil Euroopa Komisjoni konkurentsivolinik Neelie Kroes.
Eesti laevandusettevõte Tallink vabastas päeva pealt ametist oma Soome tütarettevõtte Tallink Silja Oy turundusjuhi Pekka Helini ja personalijuhi Tuomas Nylundi.
Eestis valiti Tallinna Pedagoogilise Seminari uueks rektoriks senine Lasnamäe linnaosa sotsiaalhoolekande osakonna juhataja Koit Nõlvak. Uue rektori ametiaeg algab 1. augustil.

16. juuni

Poola president Lech Kaczyński alustas ametlikku visiiti Saksamaal. Kohtumisel liidukantsler Angela Merkeliga keskenduti Euroopa põhiseadusliku lepingu küsimusele.
Suurbritannias avaldati kuninganna Elizabeth II sünnipäeva puhul autasustatavate isikute nimekiri. Rüütliks lüüakse kirjanik Salman Rushdie ja endine kriketimängija Ian Botham. Endist KGB residenti Suurbritannias Oleg Gordijevskit autasustatakse Püha Miikaeli ja Püha Jüri ordeniga. 
Suurbritannia laulja ja helilooja Elton John andis Ukraina pealinnas Kiievis tasuta kontserdi, mille eesmärk oli kaasa aidata Ukraina elanikkonna teadlikkuse tõstmisele HI-viirusest ja AIDSist. Kontserdil osales umbes kakssada tuhat inimest, teiste seas ka president Viktor Juštšenko.
Transnistria pealinnas Tiraspolis allkirjastasid Tunnustamata Riikide Ühenduse esindajad deklaratsiooni konfliktide rahumeelsest ja õiglasest lahendamisest Armeenia, Aserbaidžaani, Gruusia ja Moldova territooriumil. 
Venemaal kinnitas Belgorodi oblasti duuma erakorralisel istungil häältega 29:3 uueks ametiajaks oblasti kuberneriks Jevgeni Savtšenko.
Palestiinas mitu päeva kestnud kokkupõrked islamiliikumiste Al-Fatah ja Ḩamās vahel levisid ka Läänekalda aladele kui Al-Fatahi liikmed ründasid Palestiina pealinnas Rām Allāhis Ḩamāsi kontrolli all olevat omavalitsuse parlamenti.
Põhja-Korea riiklik uudisteagentuur KCNA edastas teate, mille kohaselt saatsid Põhja-Korea võimud Rahvusvahelisele Aatomienergiaagentuurile kutse läbirääkimistele Nyŏngbyŏni tuumareaktori sulgemiseks. 
Samoa parlament valis ühehäälselt uueks riigipeaks Tupua Tamasese Tupuola Tufuga Efi.
Eestis Saaremaal toimus erakonna Eestimaa Rohelised esimene korraline suurkogu. Senise 13-liikmelise juhatuse asemel valiti ametisse uus 19-liikmeline juhatus, kuhu kuuluvad Marek Strandberg, Mikk Sarv, Aleksei Lotman, Valdur Lahtvee, Mart Jüssi, Gilleke Kopamees, Paul Tammert, Tanel Tammet, Agu Kivimägi, Maire Forsel, Marina Jannsen, Maret Merisaar, Katrin Idla, Andres Siplane, Jaan Tepp, Jüri Ginter, Ain Kabal, Anti Poolamets ja Ott Köstner.
Eestis Tartus toimunud Sotsiaaldemokraatliku Erakonna naiskogu Kadri aastakoosolekul valiti ühenduse esimeheks tagasi Reet Laja.
Eestis Estonia teatris anti üle aasta haridusjuhtide preemiad. Auhinna pälvisid Kuressaare Gümnaasiumi direktor Toomas Takkis ja Kärdla Ühisgümnaasiumi direktor Ivo Eesmaa. Laureaatidele nimeliste sülearvutite üleandmisel osales ka Riigikogu esimees Ene Ergma.

17. juuni

Moldovas Korzhevo külas toimusid kohalike omavalitsuste kordusvalimiste ajal kokkupõrked Moldova politsei ja Transnistria miilitsa vahel. Vaidlusaluse kuuluvusega küla valimisjaoskonna juures toimus kokkupõrge umbes saja kolmekümne korrakaitsja vahel; tulirelvi ei kasutatud, küll said mitmed inimesed kannatada pisargaasist.
Montenegro politsei vahistas Budva linna lähistel kindral Vlastimir Đorđevići, Serbia endise julgeolekuülema, kes oli kuulutatud tagaotsitavaks kahtlustatuna sõjakuritegudes.
Prantsusmaal toimus parlamendivalimiste teine voor. Kahe vooru tulemusel saavutas valitsev Liit Rahvaliikumise Eest 46,4 protsendi valijate toetuse ja 314 kohta 577-liikmelises parlamendis; peamist opositsioonierakonda Sotsialistlikku Parteid toetas 42,3 protsenti valijatest ja nad said kokku 185 mandaati.
Suurbritannia pealinnas Londonis tähistasid Falklandi sõja veteranid piduliku marsiga kahekümne viie aasta möödumist Argentina ja Suurbritannia vahel aset leidnud konflikti võidukast lõpust.
Suurbritannia pealinna Londoni katoliiklikus St. Jamesi kirikus toimus pidulik jumalateenistus juunis 1941 Baltimaades läbi viidud küüditamiste ohvrite mälestuseks. Teenis piiskop Bernard Longley, teenistusel osalesid Eesti, Läti ja Leedu suursaadikud Suurbritannias.
Tšehhi peaminister Mirek Topolánek viibis ametlikul visiidil Saksamaal. Kohtumisel liidukantsler Angela Merkeliga arutati Tšehhi toetust Euroopa põhiseaduslikule lepingule.
Venemaal Voroneži oblastis põrkasid kohaliku aja järgi kell 14.40 kokku Tšeljabinskist Simferopolisse teel olnud reisirong ning kaubarong. Õnnetuses sai kannatada seitse inimest, kelle seas oli ka üks laps.
Afganistani pealinna Kabuli kesklinnas politsei peakorteri lähistel korraldati pommirünnak politseibussile. Rünnakus hukkus kolmkümmend viis ja sai vigastada kolmkümmend inimest. Vigastatute seas oli ka viis välismaalast. Vastutuse rünnaku eest võttis islamiliikumine Taliban. 
Palestiina president Maḩmūd ‘Abbās vannutas ametisse peaminister Salam Fayyadi valitsuse. Uude valitsusse ei kuulu enam islamiliikumise Ḩamās esindajaid. Ühtlasi andis president välja määruse, mis lubab Fayyadil valitseda ilma Ḩamāsi kontrolli all oleva parlamendi heakskiiduta ja kuulutas kõik Ḩamāsi relvaüksused ebaseaduslikuks.
Benini president Yayi Boni tegi muudatusi valitsuse koosseisus. Välisministriks nimetati Moussa Okanla, siseministriks Félix Hessou ja rahandusministriks Soulé Mana Lawani.

18. juuni

ÜRO Inimõiguste Nõukogu arvas Kuuba ja Valgevene välja riikide nimekirjast, mille inimõiguste olukorrale tuleb pöörata teravdatud tähelepanu. Edaspidi ei saada ÜRO nendesse riikidesse enam oma eksperte inimõiguste olukorda kontrollima.
Euroopa Parlamendis pidas kõne Eesti esindaja Tunne Kelam, kutsudes parlamenti üles mõistma hukka kommunistlike režiimide kuriteod.
Prantsusmaal astus eelmisel päeval toimunud parlamendivalimiste tulemusel ametist tagasi peaminister François Fillon. President Nicolas Sarkozy tegi talle samal päeval ettepaneku uue valitsuse moodustamiseks.
Saksamaal Magdeburgi lähistel toimus raske liiklusõnnetus Ibbenbürenist Hallesse teel olnud ja pensionäre vedanud reisibussiga. Õnnetuses hukkus kolmteist ja sai vigastada umbes kolmkümmend inimest.
Sloveenia kaitseväe treeninglaagris Pivkas toimus lõhkeainete käitlemisel plahvatus. Hukkus kolm ja sai vigastada kaks vanu lõhkeaineid hävitamiseks ette valmistanud erafirma töötajat.
Suurbritannia naftakompanii Tullow Oil kinnitas, et on avastanud Ghana rannikul uue naftavälja, mis sisaldab firma hinnangul umbes kuussada miljonit barrelit naftat.
Ameerika Ühendriikide infootsingufirma Yahoo! tegevjuht Terry Semel lahkus ametist. Uueks tegevjuhiks nimetati firma üks omanikke ja kaasasutaja Jerry Yang.
Iisraeli uue kaitseministrina astus ametisse Ehud Barak.
Iraani tabas 5,9-magnituudine maavärin, mille epitsenter asus Qomi linna lähistel. Tõukeid oli tunda ka pealinnas Teheranis, olulisi purustusi ja inimohvreid maavärin kaasa ei toonud.
Lõuna-Korea endine peaminister Han Myung Sook teatas otsusest kandideerida 2007. aasta presidendivalimistel.
Egiptuses toimus parlamendivalimiste teine voor. Valitsev Rahvusdemokraatlik Partei võitis 15 mandaati jagamisele läinud 17 kohast parlamendis.
Eestis Tallinna Ülikooli Ajaloo Instituudis algas kümnes Eesti moodsa ajaloo konverents "Revolutsioonid ja Eesti". Kahepäevasel konverentsil esinevad ettekannetega teadlased Eestist, Soomest, Rootsist, Lätist ja Ameerika Ühendriikidest.
Eesti pealinna Tallinna linnavalitsuse delegatsioon koosseisus Edgar Savisaar, Kaia Jäppinen, Toomas Sepp ja Anu Kivilo alustas ametlikku visiiti Soomes. Visiidi esimesel päeval toimunud kohtumisel Helsingi linnapea Jussi Pajuneniga arutati kahe linna vahelise koostöö tihendamist.
Eesti panga SEB Eesti Ühispank juhatuse esimees Mart Altvee teatas kavatsusest lahkuda augustis 2007 senisest ametist.
Eesti laevandusettevõte Tallink vabastas ametist tütarettevõtte Tallink Silja Oy kaubavedude juhi Johan Lindbladi ja rahvusvahelise müügi direktori Matti Orama.

19. juuni

Prantsusmaal astus ametisse peaminister François Filloni uus valitsuskabinet.
Sloveenia parlament kinnitas keskpanga uueks presidendiks endise rahandusministri Marko Kranjeći.
Ameerika Ühendriikides astus ametist tagasi presidendi administratsiooni eelarvedirektor Robert Portman.
Ameerika Ühendriikide pealinnas Washingtonis kohtusid Iisraeli peaminister Ehud Olmert ja Ameerika Ühendriikide president George W. Bush. Kohtumisel avaldasid mõlemad riigijuhid toetust Salam Fayyadi juhitavale uuele Palestiina valitsusele.
Iraagi pealinna Bagdadi Sinaki linnaosas plahvatas šiiitide al-Khilani mošee juures võimas autopomm. Rünnakus hävis osaliselt mošee, hukkus seitsekümmend kaheksa ja sai vigastada kakssada kaheksateist inimest.
Egiptuse välisministeerium teatas oma välisesinduse üleviimisest Palestiina Gaza tsoonist Läänekaldale Rām Allāhi linna. Selle sammuga väljendas Egiptuse valitsus protesti Gaza tsooni hõivamise vastu islamiliikumise Ḩamās poolt.
Somaalia kodusõda: Somaalia president Cabdulaahi Yuusuf Axmed kuulutas välja amnestia detsembris 2006 kukutatud Islamikohtute Liidu juhtidele ja võitlejatele. Amnestia ei laienenud neile isikutele, kellel teatakse olevat sidemeid terroristlike rühmitustega.
Eesti peaminister Andrus Ansip ja Riigikogu esimees Ene Ergma kohtusid Euroopa Kosmoseagentuuri direktori Rene Oosterlinckiga, et arutada koostöövõimalusi Eesti ja agentuuri vahel.
Eesti pealinna Tallinna linnapea Edgar Savisaare ja Turu linnapea Mikko Pukkineni kohtumisel Soomes lepiti kokku kahe linna vahelise laevaühenduse loomises alates 2011. aasta jaanuarist.
Eesti Keskerakonna Järvamaa piirkonna juhatuse esimeheks valiti tagasi Paide linnapea Kersti Sarapuu.
Eesti Jalgratturite Liidu presidendiks valiti 2006. aastal liiklusõnnetuses hukkunud Mati Jostovi asemel presidendi senine kohusetäitja Jaan Toots.
Eesti ettevõtjale Oliver Kruudale kuuluva meediaettevõtte Kalev Meedia uueks tegevjuhiks nimetati senine ettevõtte AS Kalev turundusdirektor Alar Pink.
Eesti mobiilsideoperaator Bravocom omandas WIMAX-interneti teenuseid pakkuva firma Airwell kõik aktsiad. Tehingu hinda osapooled ei avaldanud.
Eestis Tartus autasustati tõlkija Leo Metsarit tšehhi kirjanduse viljaka tõlkimise eest eesti keelde Tšehhi teenetemärgiga Gratias Agit. Autasu andis üle Tšehhi Vabariigi suursaadik Miloš Lexa.

20. juuni

Tšehhi parlamendis kukkus läbi umbusaldushääletus peaminister Mirek Topoláneki valitsuse vastu. Valitsuse umbusaldamist toetas selleks vajaliku saja ühe saadiku asemel vaid üheksakümmend seitse parlamendiliiget.
Venemaal Omski oblastis Jekaterininskoje asula vanadekodus puhkes Moskva aja järgi kell 21.28 tulekahju. Majas viibis põlengu ajal kolmsada kakskümmend seitse inimest, kellest kümme hukkus ja veel seitse said tulekahjus kannatada.
Ameerika Ühendriikide president George W. Bush vetostas teist korda seaduseelnõu, millega taotleti tüvirakkude uuringute riiklikku rahastamist.
Kasahstani president Nursultan Nazarbajev saatis laiali parlamendi alamkoja ja kuulutas 18. augustiks välja ennetähtaegsed parlamendivalimised. Otsuse tingis presidendi soov viia kiirendatud korras läbi põhiseaduslik reform, millega suurendatakse parlamendi volitusi.
Nigeerias algas ametiühingute üldstreik, millega nõutakse valitsuselt kütusehindade ja tulumaksu alandamist.
Eesti president Toomas Hendrik Ilves võttis Tallinnas presidendilossis vastu parimaid koolilõpetajaid. Vastuvõttudel osales 62 kõrgkoolide ja 152 keskkoolide lõpetajat.
Eesti peaminister Andrus Ansip ja välisminister Urmas Paet alustasid ametlikku visiiti Belgias, et osaleda Brüsselis toimuval Euroopa Liidu ülemkogul.
Eesti Reformierakonna juhatus valis partei aseesimeesteks Keit Pentuse, Urmas Paeti ja Meelis Atoneni. Samuti pikendati kaheks aastaks erakonna peasekretäri Kristen Michali volitusi.

21. juuni

Belgia pealinnas Brüsselis algas Euroopa Liidu ülemkogu.
Austraalia peaminister John Howard teatas, et allutab valitsuse kontrollile Põhjaterritooriumil paiknevad pärismaalaste alad, keelustades seal ühtlasi alkoholi ja pornograafia müügi, tarbimise ning omamise. Otsuse tingis aruanne laste ulatuslikust väärkohtlemisest ja seksuaalsest kuritarvitamisest nendel aladel, mida seostati alkoholismi ja pornograafia laia levikuga.
Iisraelis Jeruusalemmas toimus geiparaad "Gay Pride", kus osales umbes kaks tuhat inimest. Üritust turvas seitse tuhat politseinikku, paraadi eel vahistati osalejate vastu pommirünnakut kavandanud mees.
Põhja-Koreasse saabus kahepäevasele üllatusvisiidile Ameerika Ühendriikide riigisekretäri asetäitja Christopher Hill, et arutada edasisi samme Põhja-Korea tuumaprogrammi lõpetamiseks.
Tai riigiprokuratuur esitas ametlikud süüdistused endisele peaministrile Thaksin Shinawatrale. Teda süüdistatakse korruptsioonis, sest väidetavalt aitas ta oma abikaasal erastada soodushinnaga riigile kuuluvat maad.
Vietnami president Nguyễn Minh Triết allkirjastas Washingtonis Ameerika Ühendriikidega kaubandus- ja investeeringupakti, mis peaks soodustama Ühendriikide ettevõtete investeeringuid Vietnami majandusse. 
Kesk-Aafrika Vabariigi peaministriks nimetati Jean Willybiro Sako.
Somaalia kodusõda: Somaalia pealinna Muqdisho Bakara turul rünnati politseinikke käsigranaadiga, rünnakus hukkus viis inimest. Pärast rünnakut kehtestas ajutine valitsus pealinnas liikumiskeelu kella seitsmest õhtul kella viieni hommikul.
Eesti president Toomas Hendrik Ilves nimetas ametisse Ühiskondliku Leppe Sihtasutuse uue nõukogu koosseisus Ain-Elmar Kaasik, Andres Keevallik, Anna Levandi, Einar Soone, Raivo Vare ja Rein Veidemann.
Eesti president Toomas Hendrik Ilves võttis vastu Tšiili suursaadiku Carlos Parra Merino ja Ghana suursaadiku Grant Ohemeng Kesse volikirjad.
Eestis Tartus tähistati piduliku aktusega Tartu Ülikooli Raamatukogu asutamise kahesaja viiendat aastapäeva. Aastapäeva puhul anti üle raamatukogu teenetemärgid Mare Randile, Vello Helgile ja Kalju Tammarule.
Eestis otsustas Tallinna Linnavolikogu häältega 31:6 kehtestada alates 1. augustist linnas täiendavad alkoholimüügi piirangud, millega keelatakse alkoholi müük kaubandusettevõtetes õhtul kella kaheksast hommikul kella kaheksani. Samal istungil valiti linnavolikogu aseesimeheks Keskerakonna liige Tarmo Lausing.

22. juuni

Ameerika Ühendriikides California osariigis Edwardsi õhujõudude baasis maandus NASA kosmosesüstik Atlantis.
Vietnami president Nguyễn Minh Triết kohtus Washingtonis Ameerika Ühendriikide presidendi George W. Bushiga. Tegu oli esimese korraga pärast Vietnami sõda, mil kahe riigi juhid kohtusid Ameerika Ühendriikide pinnal.
Eesti president Toomas Hendrik Ilves nimetas uueks suursaadikuks Ameerika Ühendriikides Väino Reinarti, Kreekas Peep Jahilo ja Hiinas Andres Unga.
Eesti president Toomas Hendrik Ilves kuulutas välja Riigikogu liikme staatuse seaduse.
Eesti Raudtee nõukogu esimeheks valiti Tõnis Haavel.
Eestis Kuressaares algas kuues festival "Saaremaa valss".

23. juuni

Belgia pealinnas Brüsselis lõppes hommikul Euroopa Liidu ülemkogu. Kohtumise tulemusel lepiti kokku Euroopa Liidu struktuuride reformi kavas, mis peaks viimistletud kujul jõustuma 2009. aastal.
Serbia president Boris Tadić andis Horvaatia televisioonile intervjuu, mille käigus esines ametliku vabandusega aastatel 1991–1995 toimunud sõjas kannatada saanud horvaatide ees. 
Venemaal Leningradi oblastis asuva Ozerki asula lähistel kukkus Soome lahte helikopter AS-335. Piloodi eksimuse tõttu toimunud õnnetuses hukkus ainsana piloot ise.
Venemaa president Vladimir Putin nimetas senise Moskva linnapea Juri Lužkovi uuesti linnapea kandidaadiks.
Afganistanis Helmandi provintsis Sangini orus langesid hommikul kaks Eesti demineerimismeeskonna kaitseväelast – 24-aastane seersant Kalle Torn ja 33-aastane nooremseersant Jako Karuks. Lisaks said neli kaitseväelast veel haavata ja toimetati ravile Camp Bastioni sõjaväebaasi.
Prantsuse Polüneesia territoriaalassamblees kukkus läbi umbusaldushääletus president Gaston Tong Sangi valitsuse vastu. Umbusaldamist toetas kakskümmend seitse saadikut, vajalik oleks olnud kahekümne üheksa saadiku toetus.
Nigeeria ametiühingud lõpetasid 20. juunil alanud üldstreigi, võttes vastu valitsuse ettepaneku külmutada üheks aastaks kütusehinnad.

24. juuni

Suurbritannias Manchesteris toimus Leiboristliku Partei kongress, kus kinnitati ametisse erakonna uus esimees Gordon Brown.
Argentina kohalikel valimistel valiti Buenos Airese uueks linnapeaks parempoolne ärimees Mauricio Macri.
Kanadas Winnipegis lõppes Kanada Anglikaani Kiriku üldsinod. Sinodil korraldatud hääletuse tulemusel otsustati loobuda kavast pakkuda samasoolistele paaridele spetsiaalseid õnnistamistseremooniaid.
Iraagis mõistis kohus poomise läbi surma ekspresident Şaddām Ḩusayni nõo ja endise kaitseministri Ali Hassan al-Majidi, kes tunnistati süüdi saja kaheksakümne tuhande kurdi mõrvamise korraldamises 1988. aastal.
Liibanonis Iisraeli piiri lähistel rünnati ÜRO rahuvalvesõdurite sõidukit. Rünnakus hukkus kolm Colombiast ja kaks Hispaaniast pärit rahuvalvajat.
Kongo Demokraatlikus Vabariigis toimus parlamendivalimiste esimene voor.
Eesti president Toomas Hendrik Ilves alustas ametlikku visiiti Ameerika Ühendriikides.

25. juuni

Maailmapanga nõukogu kinnitas panga uueks presidendiks Robert Zoellicki. Tema ametiaeg algab 1. juulil.
Euroopa Komisjoni välissuhete volinik Benita Ferrero-Waldner alustas kahepäevast visiiti Austraalias. 
Euroopa Liit nõustus taasalustama liitumiskõnelusi Türgiga statistika ja finantskontrolli küsimustes. Prantsusmaa survel jäeti avamata majandus- ja rahanduspoliitika peatükk.
Iraagi pealinna Bagdadi kesklinna Mansouri hotellis lasi ennast õhku enesetaputerrorist. Rünnakus hävis hotelli fuajee; hukkus kaksteist ja sai vigastada kaheksateist inimest. 
Kambodžas Kampoti provintsi mägedes kukkus alla lennukompaniile PMT Air kuulunud lennuk An-24 kahekümne inimesega pardal. Tõenäoliselt kõik lennukis viibinud inimesed hukkusid; nende seas oli kolmteist Lõuna-Korea ja kolm Tšehhi kodanikku. Ülejäänud neli olid kohalikku päritolu meeskonnaliikmed.
Egiptuses Sharm ash-Shaykhi kuurordis algasid kõnelused Iisraeli peaministri Ehud Olmerti ja Palestiina presidendi Maḩmūd ‘Abbāsi vahel.
Eesti president Toomas Hendrik Ilves kohtus oma Ameerika Ühendriikide visiidi raames Washingtonis president George W. Bushiga. Kohtumisel osales ka Ühendriikide asepresident Richard Cheney; selle keskseteks teemadeks olid kahe riigi koostöö ja Eesti kodanikele Ühendriikidesse viisavaba sissepääsu tagamise küsimus.
Eesti peaminister Andrus Ansip alustas kolmepäevast ametlikku visiiti Bosnias ja Hertsegoviinas.
Eesti välisminister Urmas Paet alustas kahepäevast ametlikku visiiti Montenegros. 
Eestis lahkus ametist keskkonnainspektsiooni peadirektor Ain Purga.
Eestis kuulutas kirjastus Tänapäev välja algupäraste romaanide võistluse. Võistlustööde esitamise tähtaeg on 1. detsember 2007.

26. juuni

Euroopa Liit jätkas liitumisläbirääkimisi Horvaatiaga, avades täiendavalt veel kuus läbirääkimiste peatükki: teenuste pakkumise, äriühinguõiguse, finantsteenuste, infoühiskonna ja meedia, statistika ning finantskontrolli peatükid.
Paavst Benedictus XVI viis sisse muudatused paavsti valimise korras, taastades tema eelkäija Johannes Paulus II eelse olukorra. Taastatud reeglite kohaselt peab kandidaat valituks osutumiseks saavutama ühe kolmandiku kardinalide kolleegiumi liikmete toetuse sõltumata sellest mitu valimisvooru selleks kulub.
Prantsusmaa president Nicolas Sarkozy avas Pariisi Charles de Gaulle'i lennujaama uue terminali. Ehituse maksumuseks kujunes 645 miljonit eurot ja see peaks suutma aastas teenindada 8,5 miljonit reisijat. 
Hiinas lõpetati maailma pikima meresilla ehitus. Kolmekümne kuue kilomeetri pikkune sild kulgeb üle Lõuna-Hiina mere, ühendades Cixi ja Jiaxingi linnu. Silla ehitus läks maksma umbes 1,5 miljardit USA dollarit.
Iraagi president Jalāl aţ-Ţalabānī alustas ametlikku visiiti Iraanis.
Põhja-Koreasse saabusid Rahvusvahelise Aatomienergiaagentuuri inspektorid, et leppida kokku Nyŏngbyŏni tuumaelektrijaama ametlikus inspekteerimises.
Eesti peaminister Andrus Ansip kohtus ametliku visiidi raames Sarajevos Bosnia ja Hertsegoviina peaministri Nikola Spirićiga. Kohtumisel avaldas Ansip toetust Bosnia ja Hertsegoviina püüdlustele liitumiseks Euroopa Liidu ja NATOga.
Eesti president Toomas Hendrik Ilves kohtus Washingtonis Ameerika Ühendriikide Kongressi Esindajatekoja spiikri Nancy Pelosiga ja avaldas Kongressile tänu Eestile avaldatud toetuse eest aprillirahutuste järel puhkenud välispoliitilise kriisi ajal Venemaaga.
Eesti Reformierakonna Pärnu piirkonna juhatus võttis erakonna liikmeteks üksteist endist Isamaa ja Res Publica Liidu liiget, kelle seas oli ka Pärnu Linnavolikogu esimees Ahri Kõo.
Eestis Harjumaal otsustas Viimsi vallavolikogu kehtestada alates 1. augustist alkohoolsete jookide jaemüügi piirangud, mille kohaselt keelustati alkoholi müük kauplustes kella kaheksast õhtul kella seitsmeni hommikul.
Eestis valis sihtasutuse Vene Teater nõukogu teatri uueks direktoriks osaühingu Skinest Kinnisvara senise tegevjuhi Irina Osinovskaja.

27. juuni

Bosnias ja Hertsegoviinas Tuzla linna lähistel anti üle Euroopa Liidu kriisireguleerimis- ja rahuvalvevägede EUFOR baas, millega lõppes Eesti kaitseväe rahutagamismissioon selles riigis. Baasi üleandmise tseremoonial osales ka Eesti peaminister Andrus Ansip.
Maltal Birkikara asulas plahvatas ilutulestikurakette tootev tehas. Plahvatuses hävis täielikult tehasehoone, viis töötajat jäi kadunuks.
Prantsusmaa sise- ja vastuluurega tegeleva ametkonna DST uueks direktoriks nimetati 51-aastane Bernard Squarcini.
Suurbritannias lahkus ametist peaminister Tony Blair. Samal päeval nimetas kuninganna Elizabeth II uueks peaministriks Tony Blairi erakonnakaaslase Gordon Browni.
Venemaa pealinnas Moskvas autasustas presidendi administratsiooni ülem Sergei Sobjanin kinnisel tseremoonial ordenite ja medalitega "suure panuse eest isamaalise televisiooni arengusse ja aastatepikkuse viljaka töö eest" enam kui 60 teleajakirjanikku.
Venemaa pealinna Moskva duuma kinnitas häältega 32:3 Juri Lužkovi viiendaks ametiajaks Moskva linnapeaks.
Peruu jaapani päritolu ekspresident Alberto Fujimori teatas ametlikult oma kavatsusest kandideerida Jaapani parlamendivalimistel.
Venezuela president Hugo Chávez saabus ametlikule visiidile Venemaale, et alustada kõnelusi oma kolleegi Vladimir Putiniga võimalike relvatarnelepingute sõlmimise osas.
Eestisse saabus kahepäevasele ametlikule visiidile Euroopa Parlamendi asepresident Mechtild Rothe. Esimesel päeval kohtus ta Riigikogu Euroopa Liidu asjade komisjoni esimehe Marko Mihkelsoniga.
Eestis Harjumaal otsustas Jõelähtme vallavolikogu kehtestada alates 10. augustist alkohoolsete jookide jaemüügi piirangud, mille kohaselt keelustati alkoholi müük kauplustes kella kaheksast õhtul kella kaheksani hommikul.

28. juuni

Suurbritannia uus peaminister Gordon Brown tegi teatavaks valitsuskabineti koosseisu. Välisministriks sai David Milibrand, rahandusministriks Alistair Darling ja siseministriks Jacqui Smith. Kaitseministrina jätkas Des Browne.
Suurbritannia endine peaminister Tony Blair kinnitati Maailma Majandusfoorumi nõukogu liikmeks.
Venemaa pealinnas Moskvas kohtusid Venezuela president Hugo Chávez ja Venemaa president Vladimir Putin. Kohtumisel keskenduti majandusliku ja sõjalise koostöö küsimustele.
Tšiili keskosa, sealhulgas ka pealinna Santiagot, tabas 5,6-magnituudine maavärin. Olulisi kahjustusi maavärin ei tekitanud ja vigastatud inimestest teateid ei laekunud.
Iraagi pealinnas Bagdadis toimus peamiselt šiiitidega asustatud Bayaa linnaosa ristmikul autopommi plahvatus. Enesetaputerroristi korraldatud rünnakus hukkus kakskümmend viis ja sai vigastada nelikümmend inimest.
Põhja-Koreas visiidil viibinud Rahvusvahelise Aatomienergiaagentuuri inspektorid külastasid Nyŏngbyŏni tuumaelektrijaama.
Angola põhjaosas M'Banza Congo linnas kukkus alla riiklikule lennukompaniile TAAG Angolan Airlines kuulunud reisilennuk Boeing 737. Õnnetuses hukkus viis ja sai vigastada 66 inimest.
Eesti suursaadik Ameerika Ühendriikides Jüri Luik ja Libeeria suursaadik Charles A. Minor allkirjastasid Washingtonis kommünikee, millega sõlmiti Eesti ja Libeeria vahel diplomaatilised suhted.
Eesti valitsus nimetas Eesti Kultuurkapitali nõukogu uuteks liikmeteks rahandusministeeriumi nõuniku Märt Kivise ja ettevõtja Oliver Kruuda.
Eesti valitsus vabastas ametist sotsiaalministeeriumi kantsleri Maarja Mändmaa ja nimetas uueks kantsleriks Valga Haigla senise tegevjuhi Riho Tapferi. Uus kantsler astub ametisse 1. augustil.
Eesti valitsus kinnitas kolonel Roland Peetsi uueks ametiajaks piirivalveameti peadirektoriks. Peetsi uus ametiaeg algab 1. juulil.
Eesti valitsus kinnitas õppelaenude uued piirmäärad. Eesti Üliõpilaskondade Liidu soovitusel kehtestati uueks ülempiiriks kakskümmend viis tuhat Eesti krooni.
Eesti Maaülikooli nõukogu vabastas ametist ülikooli senise rektori Alar Karise ja nimetas rektori kohusetäitjaks õppeprorektor Hardi Tulluse.
Eestis valis erakonna Eestimaa Rohelised juhatus partei eestkõnelejateks Marek Strandbergi, Valdur Lahtvee ja Mikk Sarve.

29. juuni

Suurbritannia pealinna Londoni kesklinnas tegi politsei kahjutuks kaks suure purustusjõuga autopommi ja algatas juurdluse võimaliku kavandatud terroriakti osas.
Iisraeli president Moshe Katsav astus enne tähtaega ametist tagasi. Tema otsuse tingisid tema vastu esitatud süüdistused seksuaalses ahistamises. Tagasiastumisotsus jõustub 1. juulil.
Ameerika Ühendriikides alustas tark- ja riistvarafirma Apple uue mobiiltelefoni iPhone jaemüüki.
Elevandiluuranniku Bouake linna lennuväljal korraldati raketirünnak riigi peaministri Guillaume Soro lennuki vastu. Peaminister pääses rünnakust vigastusteta. Samal ajal samas linnas toimunud rünnakus tema poliitilise liikumise peakorterile sai surma kolm inimest.
Eesti president Toomas Hendrik Ilves autasustas postuumselt 23. juunil Afganistanis hukkunud kaitseväelasi Jako Karuksit ja Kalle Torni Kotkaristi kuldristi teenetemärgiga.
Eesti pealinnas Tallinnas algas X noorte laulu- ja tantsupidu.
Eesti pealinnas Tallinnas kohtusid Eesti piirivalve peadirektor kolonel Roland Peets ja Soome piirivalve peadirektor viitseadmiral Jaakko Smolander. Kohtumisel arutati vajadust kahe riigi piirivalveametite vahel sõlmitud koostöölepingu täiendamiseks ja ühistegevust seoses Eesti liitumisega Schengeni tsooniga.
Eesti pealinnas Tallinnas pidas politsei kinni Tulast siia sõitnud Venemaa noorteliikumise Naši aktivistid Anastassia Zjukina, Maria Safronova ja Aleksandra Kandõbei, kes üritasid pronkssõduri ausamba endises asukohas Tõnismäel korraldada sanktsioneerimata mälestusaktsiooni.
Eestis Tartu spordimajas algas usuliikumise Jehoova tunnistajad kolmepäevane kõnekoosolek, millest võtab osa umbes kaks tuhat kakssada inimest.

30. juuni

Hispaania politsei evakueeris pärast anonüümse pommiähvarduse saamist Ibiza saare lennujaama ja õhkis lennujaamast leitud kahtlase karbi. Pommi ei leitud ja ähvardus osutus valehäireks.
Suurbritannias Glasgow' lennujaamas sõitsid kohaliku aja järgi kell 15.15 kaks meest põleva maasturiga lennujaama peaterminali hoonesse. Mõlemad mehed vahistati, lennujaam evakueeriti ja kõik lennud tühistati.
Ameerika Ühendriikide pealinnas Washingtonis allkirjastasid Ameerika Ühendriikide kaubandusesindaja Susan Schwab ja Lõuna-Korea kaubandusesindaja Kim Hyun-chong kahe riigi vahelise vabakaubandusleppe, mis näeb kolme aasta jooksul ette peaaegu kõigi tarbe- ja tööstuskaupade imporditollide kaotamise.
Hongkongis tähistati ulatuslike pidustustega kümne aasta möödumist territooriumi ühendamisest Hiinaga. Pidustustel osales ka Hiina president Hu Jintao.
Ida-Timoril toimusid parlamendivalimised.
Paapua Uus-Guineas algasid parlamendivalimised. 
Uganda valitsus ja mässuline relvarühmitus Issanda Vastupanuarmee allkirjastasid Sudaanis rahuläbirääkimiste tulemusel lepingu, mille kohaselt lubasid toetada ja austada Uganda õigusorganite tegevust kakskümmend aastat kestnud relvakonflikti raames toime pandud inimõiguste rikkumiste uurimisel ja menetlemisel.
Eestis Haapsalus toimus Läänemaa Muuseumi 14. ajalookonverents. Konverentsil esinesid teiste seas Hain Rebas, Artem Davidjants ja Mari Sarv.
Eestis tabati Tanel Padar purjuspäi autojuhtimiselt.

 2007-06